tomron87/hebrew-wikipedia-sentences-corpus huggingface dataset:
מנגד, נבחרת הונגריה שלחה סגל מלא.
נבחרת אל סלוודור הייתה הנבחרת האחרונה שהגיעה לספרד לפני המונדיאל, שהגיעה 3 ימים לפני המשחק מול הונגריה.
ערב המשחק צפו שחקניה של הנבחרת בסרטון של נבחרת הונגריה בפעולה, שנרכש מסוכן ספרדי.
הגרלת שלב הבתים של מונדיאל 1982 הגרילה את נבחרות הונגריה ואל סלוודור עם נבחרות ארגנטינה ובלגיה בבית 3. למרות ניצחונה על אל סלוודור, נבחרת הונגריה כשלה בניסיונה להעפיל לסיבוב השני של הטורניר, לאחר שהפסידה לארגנטינה וסיימה בתיקו מול בלגיה.
ניצחון זה הוא בעל הפרש השערים הגדול ביותר במונדיאל לצד ניצחון יוגוסלביה 9–0 על זאיר במונדיאל 1974, בעל הפרש השערים הזהה.
הונגצ'י (בסינית: 红旗轿车) הוא שמה של חטיבת רכבי יוקרה סינית בבעלות יצרנית הרכב FAW Group.
הונגצ'י הושק בשנת 1958, מה שהופך אותו למותג מכוניות הנוסעים הסיני הוותיק ביותר.
בסינית, הונגצ'י פירושו דגל אדום.
במקור, דגמי הונגצ'י היו רק עבור פקידי ממשל בכירים.
הייצור הופסק ב-1981, אך לאחר מכן, באמצע שנות ה-90, הייצור התחדש.
למרות שהשם נשמר, הרכבים הנושאים את המותג השתנו באופן משמעותי.
אף כי במקור הייתה מכונית שרד, כלי הרכב המאוחרים של המותג נעו בין שימוש כמוניות לבין מכוניות סדאן או עסקיות נמוכות; במהלך יום השנה ה-60 למצעד הרפובליקה העממית של סין, המותג חזר לשורשיו ונשא את מנהיגי המפלגה.
מכוניות הונגצ'י המקוריות היו פריט מותרות, ששימשו להובלת נכבדים זרים והאליטה המפלגתית.
למרות שיושב ראש המועצה המרכזית של המפלגה הקומוניסטית הסינית, מאו דזה-דונג, טען שלא נסע בהונגצ'י עד ביקורו של ניקסון ב-1972, הוא כן גילה עניין אישי במכוניות מההתחלה.
דגם ה-CA770, שהוצג לראשונה בשנת 1963, נשאר בייצור עד 1980, אם כי במספר מוגבל.
בסה"כ נבנו כ-1,600 מדגמי ההונגצ'י הללו עם מנועי V8, ובמהלך השנים שוחררו גרסאות שונות, כולל דגם עם בסיס גלגלים ארוך משנת 1965 עם שלוש שורות מושבים וגרסה משוריינת משנת 1969 (CA772).
בין 1995 ל-2006, מוצרים זרים יוצרו בסין ונמכרו כדגמי הונגצ'י.
היו שתי גרסאות מבוססות אודי 100 - ה"סנצ'ורי סטאר" היוקרתית יותר והקטנה יותר (1.8 ליטר) הונגצ'י מינגשי.
לראשונה ב-2013, 30,000 יחידות מדגם הונגצ'י האחרון היו צפויות להיות מיוצרות, אם כי שנה לאחר ההשקה, נמכרו פחות מ-5,000. המכירות הן באמצעות רכש ממשלתי; המכונית מסומנת כ"מכונית הרשמית של פקידי שרים".
בשנת 2014, צבא השחרור העממי רכש לפחות 1,000 דגמי H7. גם דגם יקר בהרבה, ה-L5, נמכר לצד ה-H7.
קבוצת FAW קיימה את "ועידת אסטרטגיית המותג הונגצ'י" באולם הגדול של העם בבייג'ינג בערב 8 בינואר 2018. הוצגו העיצוב החדש של הונגצ'י ודגם של מכונית קונספט.
במקביל יצא גם לוגו חדש.
בשנת 2022, הושק הונגצ'י בישראל המיובא ומיוצג בארץ על ידי חברת סמלת הדגם הראשון שהחל להיות משווק בארץ הוא ה-EHS-9, רכב חשמלי יוקרתי בתצורה של 6 או 7 מקומות.
ב-8 בינואר 2023, המותג הונגצ'י פרסם את האסטרטגיה הגלובלית שלו עבור רכבי אנרגיה חדשים.
בשנת 2023, המותג נכנס מחדש לשוק המיניבוסים בפעם הראשונה מאז מכירת המיניבוס הונגצ'י CA630 בשנות ה-80, עם ההונגצ'י QM7 בעל 23 מושבים.
בשנת 2023, FAW הודיעה באופן פנימי על הקמת ועדת התפעול של המותג הונגצ'י וביצעה שורה של התאמות ארגוניות.
הונגטו (בסינית: 宏图, Hongtu) היא מערכת לוויינים סינית לחישה מרחוק.
הלוויינים ידועים גם בשם PIESAT על פי החברה המפעילה.
מטרת המערכת לבצע מיפוי מדויק של הקרקע בקנה מידה 1:50,000 לצרכים מסחריים, מדעיים וביטחוניים.
בכל שיגור משוגרים לוויין אם לצורכי תקשורת ו-3 לווייני עזר לביצוע מדידות.
בהתאם למפתח המערכת חברת GalaxySpace לוויין האם שוקל כ-320 ק"מ ולוויין עזר כ-270 ק"ג.
הלוויינים נבנים במפעל החברה בבייג'ינג.
הלוויינים משוגרים בעזרת משגר מדגם צ'אנגג'נג 2D או צ'אנגג'נג 2C בהתאם לנסיבות.
מתוכנן להגיע למערכת של 38 לוויינים כאשר ב-10 מהם יהיה גם מצלמה אופטית וב-28 מכ"ם מפתח סינתטי.
הלוויינים הראשונים שוגרו במרץ 2023.
הרשימה כוללת לוויינים פעילים נכון לאפריל 2025.
תאריך שיגור לוויינים אתר שיגור, משגר 30 במרץ 2023 PIESAT-1A-01 PIESAT-1B-01PIESAT-1B-02 PIESAT-1B-03 מרכז שיגור הלוויינים טאיואןצ'אנגג'נג 2D 9 בנובמבר 2024 PIESAT-2-01 PIESAT-2-02PIESAT-2-03PIESAT-2-04 מרכז שיגור הלוויינים ג'יוצ'ו'אןצ'אנגג'נג 2C 16 בדצמבר 2024 PIESAT-2-09 PIESAT-2-10PIESAT-2-11PIESAT-2-12 מרכז שיגור הלוויינים טאיואןצ'אנגג'נג 2D
קים הונג-ג'ונג (בקוריאנית:김홍중; נולד ב-7 בנובמבר 1998), הידוע בכינויו הונגג'ונג, הוא ראפר, זמר, מפיק וכותב שירים דרום קוריאני.
הוא הופיע לראשונה כמנהיג להקת הבנים הדרום קוריאנית אייטיז בשנת 2018. נכון ליולי 2025, רשומים על שמו 165 שירים באיגוד זכויות היוצרים הקוריאני (KOMCA).
קים הונגג'ונג נולד ב-7 בנובמבר 1998 באניאנג, מחוז קיונגי, דרום קוריאה.
הוא למד בתיכון דונגאן לפני שנרשם לאוניברסיטת גלובל סייבר.
הוא כתב את שירו הראשון כשהיה בן 16.
הונגג'ונג שלח מכתב ומיקסטייפ לחברת התקליטים שלו, KQ Entertainment, שבה הביע עניין להפוך למלחין בחברה.
בתחילה הוא הפך למתלמד הראשון של החברה בגלל הערצתו ללהקת Block B, להקה שנוהלה תחת אותה חברת תקליטים.
בשנת 2017, הונגג'ונג היה אחד המתאמנים שעברו את האודישן לתוכנית הריאליטי "MixNine" של ערוץ JTBC.
הוא דורג במקום השביעי במהלך שלב ההופעות "Just Dance", אך הודח בפרק העשירי, עם דירוג סופי של 42.
הוא הוצג כחבר בלהקת "KQ Fellaz" לפני הופעת הבכורה שלה יחד עם שבעה חברים נוספים, שכולם כיום חלק מלהקת הבנים אייטיז.
במהלך תוכנית הריאליטי "KQ Fellaz American Training" לפני הופעת הבכורה שלה, הוציאה הלהקה שיר שהולחן והופק על ידי הונגג'ונג בשם "From".
2018–הווה: הופעת בכורה ופעילויות סולו
ב-24 באוקטובר 2018, הונגג'ונג הופיע רשמית כמנהיג להקת הבנים אייטיז, עם המיני-אלבום, Treasure EP.1: All to Zero.
מדצמבר 2019 עד פברואר 2025, הונגג'ונג הוציא 8 שירים של אמנים שונים- אשר להם עשה גרסאות כיסוי וערך בסגנונו האישי (הוסיף מילים ועיבוד משלו) תחת שם הפרויקט "BY.
השירים שעברו גרסאות כיסוי כללו את "Space Oddity" של דייוויד בואי, "Purple Rain" של פרינס, "Black or White" של מייקל ג'קסון, "Numb" של לינקין פארק, "Lemon Tree" של פולס גארדן, "Wonderwall" של אואזיס, "Beat it" של מייקל ג'קסון.
הונגג'ונג וחברו ללהקה, יונהו, נבחרו להיות המנחים החדשים של תוכנית הרדיו "Idol Radio" עונה 3, ששודרה מ-8 בספטמבר 2022 עד 27 בדצמבר 2023.
ב-20 ביוני 2023, הופיע הונגג'ונג בתוכנית האירוח המוזיקלית Lee Mujin Service שם ביצע הופעות שירה.
ב-8 בנובמבר, הוא הוציא לאור את השיר "A Walker".
ב-11 במרץ 2024, הזמרת צ'ונגה הוציאה את הסינגל הדיגיטלי שלה "Eenie Meenie" בהשתתפות הונגג'ונג, שלקח חלק בכתיבה והלחנה של השיר.
ב-1 ביוני, הונגג'ונג הופיע בתוכנית האירוח המוזיקלית "IM ON THE BEAT" שם הציג כישורי שירה וראפ.
ב-23 באוגוסט, הונגג'ונג הוציא לאור את השיר "Why Do You Love".
הונגג'ונג וחברו ללהקה ג'ונגהו, השתתפו בתוכנית המוזיקה "Moving Voices" של KBS2 בגרמניה, ששודרה מנובמבר 2024 עד ינואר 2025.
ב-15 בינואר 2025, אודטרי הוציא את הסינגל הדיגיטלי שלו "SMB" בהשתתפות הונגג'ונג, שהשתתף בכתיבת השיר.
זה הפך לשיתוף הפעולה הבינלאומי הראשון של הונגג'ונג ולשני בסך הכל.
ביולי, הונגג'ונג הוציא שיר סולו "NO1" כחלק מאלבום של אייטיז בשם Golden Hour: Part.3. ב-25 ביולי, בראדלי סימפסון הוציא גרסה חדשה לשיר "Almost" בהשתתפות הונגג'ונג.
הונגג'ונג מוערך כראפר ומפיק מיומן.
תרומתו לשיר "Eenie Meenie" של צ'ונגה נחשבה לאחד משירי הראפ המובילים של 2024 בקיי-פופ.
השיר "Selfish Waltz" שהופק על ידי הונגג'ונג כונה על ידי מגזין Consequence כ"שיר שהרבה להקות קיי-פופ היו שמחות להציע כשיר הנושא" בנוסף, "Selfish Waltz" נכלל ברשימת "50 השירים הטובים ביותר בקיי-פופ לשנת 2024" של מגזין Dazed.
שםשנה מיקום שיא בתרשיםאלבוםקוריאהארצות הברית "Eenie Meenie" (צ'ונגה עם הונגג'ונג) 2024 104 6EENIE MEENIE "SMB" (אודטרי עם הונגג'ונג) 2025 — —אינו חלק מאלבום "Almost" (ברדלי סימפסון עם הונגג'ונג) — —The Panic Years "—" מציין שירים שלא נכנסו למצעדים או שלא יצאו באותו אזור.
שנהשםתפקיד הערות 2017–2018Mix Nineמתחרה מדורג במקום ה-42 הכללי (קטגוריית גברים) 2024–2025Moving Voicesעצמו צולם בגרמניה
הונגרית (בהונגרית: ) היא שפה השייכת למשפחת השפות הפינו-אוגריות במשפחת השפות האורליות הגדולה יותר.
השפה מדוברת בפי כ־15 מיליון איש ברחבי העולם.
ההונגרית מדוברת בעיקר בהונגריה ובאזורים ברומניה, סלובקיה, סרביה ואוקראינה.
השפות האוגריות הקרובות ביותר להונגרית מדוברות ממזרח להרי אורל, במחוז חנטי ומנסי.
המדיארים נדדו במאה החמישית לספירה מהרי אורל והתיישבו בהונגריה של היום בשנת 895 לספירה, לאחר כמה מאות שנות נדודים באזור הערבה האירואסייתית.
ההונגרית קרובה גם לפינית ולאסטונית.
ההונגרית היא שפה בעלת נטיות רבות, שבה שמות העצם נוטים ב-18 יחסות.
כתוצאה מכך אין כמעט חשיבות לסדר המילים במשפט.
בהונגרית לא קיים משפט סביל, ממנו נותרו אך שרידים במסמכים ספרותיים ישנים.
בהונגרית לשמות עצם אין מין דקדוקי.
אוצר המילים של השפה הושפע על ידי הסלאבונית העתיקה, הלטינית של ימי הביניים, והגרמנית, וכמו כן היא מכילה כמה מילים שאולות מהשפה הטורקית.
העדות הראשונה בכתב להונגרית היא קטע ממסמך ההקמה של הכנסייה בטיהאן, ליד אגם בלטון משנת 1055. המסמכים הראשונים הכתובים הונגרית החלו להופיע במאה ה־13 לספירה.
+פונמות בהונגרית סדקי וילוני חכי בתר־מכתשי מכתשי שפתי(־שִנִּי) אפיɲnm סותםgkɟ͡ʝc͡çdtbp מחוכךʤʧʣʦ חוכך hʒʃzsvf מקורב(צדי)j*ʎl רוטטr* אלופון בניבים צפוניים
בהונגרית שבע תנועות בסיסיות, אך כיוון שמשך ההגייה הוא פונמי, לכל תנועה מקבילה ארוכה, וכך בפועל ישנן 14 תנועות.
בתהליך אלופוניזציה, התנועות הקצרות נוטות בהונגרית להיות יותר מרכזיות ואמצעיות.
מילים הונגריות יכולות להתמיין לפי סוג הרמוניית התנועות שבהן; מיון המילה מבחינת סדר התנועות שבה משפיע על נטיות המילה.
מילים מסדר תנועות אחוריות – מילים המכילות תנועות אחוריות בלבד (a, á, o, ó, u, ú)
מילים מסדר תנועות קדמיות – מילים המכילות תנועות קדמיות בלבד (e, é, i, í, ö, ő, ü, ű)
מילים עם סדר תנועות מעורבות – מילים המכילות גם תנועות אחוריות וגם תנועות קדמיות (בעיקר מילים שאולות).
סדר תנועות במילים מורכבות – מילים המורכבות מחלקים קצרים יותר אך בעלי משמעות.
במילים כאלו סוג סדר התנועות של המילה נקבע לפני החלק האחרון במילה המורכבת.
בהונגרית עתיקה היו קיימות רק מילים מסדר תנועות אחוריות בלבד, או מילים מסדר תנועות קדמיות בלבד.
לפי כלל הרמוניית התנועות, מילים מסדר תנועות אחוריות יכולות לקבל מוספיות שבהן תנועות אחוריות בלבד, ומילים מסדר תנועות קדמיות יכולות לקבל מוספיות שבהן תנועות קדמיות בלבד.
אך מילים מורכבות מקבלות בדרך כלל מוספיות שבהן תנועות אחוריות בלבד, להוציא יוצאי דופן.
צורת הרבים בהונגרית מוסיפה למילה את האות k יחד עם תנועה מגשרת שתלויה בהרמוניית התנועות המוזכרת לעיל.
gyerek – gyerekek (תנועות קדמיות, לא מעוגלות)
sör – sörök (תנועות קדמיות, מעוגלות)
bor – borok (תנועות אחוריות)
אם המילה כבר מסתיימת בתנועה, התנועה מוארכת.
במילים בעלות שתי תנועות דומות, אחת התנועות מתקצרת או "מתכווצת" כדי להקל על ההגייה.
אין להשתמש בצורת הריבוי לאחר שם מספר (בדומה לצירופים כגון "חמישים שנה" בעברית).
בהונגרית קיימות כ-18 יחסות (קיים ויכוח באשר להגדרה המדויקת של מהי יחסה ומהי סיומת שאינה יחסה), אשר רוב שמות העצם נוטים לפיהן על סמך תפקידם במשפט.
עם זאת, ישנן יחסות קבועות אשר תמיד קשורות לפועל מסוים ומשמעותן יכולה להשתנות מפועל לפועל.
חלק מן היחסות או הסיומות מוגבלות למספר קטן של שמות עצם.
הסיומת של רוב היחסות תלויה בהרמוניית התנועות, אך יש כמה סיומות שהן קבועות.
להלן טבלת ההטייה של המילה kutya (כלב), הטיה לפי תנועות אחוריות:
1 יחסה זו נמצאת בשימוש מוגבל ביותר.
היא בדרך כלל מצטרפת למילים על מנת לתאר תכונה המאפיינת משהו.
למשל, המילה magyar (הונגרי, או השפה ההונגרית) מצטרפת ליחסה זו כדי לתאר שטקסט מסוים נכתב בשפה ההוגרית, או שאדם דובר את השפה.
2 שלישיית היחסות הללו נמצאת בדרך כלל בשימוש עם שמות עצם המתארים מרחבים סגורים.
כמו כן גם רוב שמות המדינות.
3 שלישיית היחסות הללו נמצאת בדרך כלל בשימוש עם שמות עצם המתארים משטחים או כלי רכב.
יוצא דופן נפוץ הוא המילה magyarország (הונגריה).
4 שלישיית היחסות הללו נמצאת בדרך כלל בשימוש עם שמות עצם המתארים חפצים דוממים.
5 הסיומת ביחסות הללו מולחמת אל העיצור האחרון במילה (במילים אשר אינן מסתיימות בתנועה) ומכפילות אותו.
סיומות נוספות שאינן נחשבות יחסות
הסיומת kor- אשר מצטרפת לשמות עצם המתארים זמן במשמעות של "ב-" (בשעה שש, בצהריים)
הסיומת nként- במשמעות "ל-", "פר" (קילומטר לשעה, מחיר ללילה)
הסיומת -stul-, stül במשמעות "ביחד עם"
הסיומת onta,-ente,-önte- במשמעות של "כל" (כל יום, כל חודש)
הסיומת nyi- במשמעות של "בגודל של, קיבולת" (כזֶרֶת – kisujjnyi, בגודל אגרוף – ökölnyi)ָָ
הסיומת on-, -an, -en המצטרפת למספר או כמות והופכת אותם לשם עצם (כעשרים איש husz-on, הרבה אנשים sok-an)
בהונגרית קיים הפועל lenni (המקביל לפועל to be באנגלית) אשר משמש כאוגד בגוף ראשון ושני, אך מושמט כליל בגוף השלישי.
לדוגמה: a lány magyar (הילדה היא הונגרייה) לעומת magyar vagy (אתה הונגרי) או magyar vagyok (אני הונגרי).
פועל זה משמש גם על מנת לתאר קיום ושייכות, בצורה הדומה מאוד לעברית, ומשמעותו בהקשרים אלו זהה למילה "יש".
לדוגמה: van nekem egy kutyám (מילולית: יש לי כלב) וגם van a kutya (יש כלב)
עם זאת, בצירופי שייכות מקבל שם העצם סיומת מיוחדת, לפי הטבלה להלן (סיומת לפי תנועות אחוריות במקרה זה):
לאחר סיומת השייכות יצטרפו למילה בהתאם סיומות נוספות כגון יחסות וכו'.
בהונגרית כל שם עצם חייב להיות מיודע במספר (egy – אחד או כמו a/an באנגלית, kett – שתיים וכו') או בתווית יידוע מסוים.
היידוע המסוים הוא a, אלא אם המילה מתחילה בתנועה ואז היידוע הוא az.
אין להתבלבל בין תווית היידוע az לבין כינויי הרמז – ez ו-az (מקבילים ל-this ו-that באנגלית) אשר במקרים רבים משתמשים בהם במקום שם העצם או במקום רעיון שלם.
egy kutya – כלב אחד, או כלב כלשהו
az a kutya – הכלב ההוא
כאשר שם עצם המיודע בכינוי רמז מקבל סיומת יחסה, אותה סיומת מצטרפת או מולחמת גם לתוך כינוי הרמז.
מאפיין שמיוחד להונגרית הוא נטיית הפועל המסוימת, לעומת הנטייה הרגילה שאינה מסוימת.
נטייה זו קיימת רק בפעלים יוצאים (פעלים שיש להם מושא ישיר) ומשמשת כדי להדגיש שמושא הפועל הוא אובייקט מסוים וחשוב, ולא אובייקט כללי.
לדוגמה: olvasom a könyvet או olvasom ezt (אני קורא את הספר הזה, אני קורא את זה) לעומת olvasok valamit (אני קורא משהו).
סיומות ההטיה המסוימת דומות ברובן לסיומות הקניין המוזכרות בסעיף "האוגד" למעלה.
קיימות השערות לגבי מוצא משותף לשתי התופעות.
אבחנה זו, מאפשרת להימנע מאזכור חוזר של האובייקט.
כך למשל: בעברית בהמשך להיגד "הספר הזה מאוד מעניין", נשאל: "כבר קראת אותו?" בעוד שבהונגרית מספיק לשאול "כבר קראת?" בצורה המסוימת – már olvastad el?.
כאשר המושא הישיר הוא אנושי (אותי, אותך, אותו...), הצורה המסוימת מעידה שהמושא הוא גוף שלישי, למשל: nézed (אתה רואה אותו \ אותם).
הצורה הרגילה מעידה שהמושא הוא גוף ראשון או שני, למשל: nézel (אתה רואה אותי \ אותנו).
כאשר הפועל בגוף ראשון והמושא הישיר הוא בגוף שני (אותך, אתכם) קיימת סיומת מיוחדת: lek ,-lak-.
למשל "אני אוהב אותך" – szeretlek.
מערכת ההטיות בהונגרית כוללת שני זמנים (הווה ועבר) ושלושה מודוסים (חיווי, תנאי ותילוי\ציווי).
את צורות העתיד ותנאי בעבר בונים באמצעות פועלי עזר.
להבעת פעולה עתידית מקובל להשתמש בצורת ההווה תוך ציון מילת זמן או שימוש במילה majd (שמובנה הנוסף הוא "אחרי-כן").
ניתן גם להשתמש בפועל fog בהווה בצירוף צורת המקור.
פעלים רבים בהם יש תחילית מציינים פעולה עם אספקט של סיום (פרפקטיבי).
מהשימוש בהם בזמן הווה מובן שיסוימו בעתיד (וגם שלא יתחילו בהכרח מיד) ואין חובה לספק ציון זמן כלשהו בעת השימוש בהם.
כדי לבטא תנאי בעבר משתמשים בצורת החיווי בזמן העבר ואחריה המילה volna.
למשל: הייתי הולך Elmentem volna.
צורת המקור נבנית על ידי הסיומת ni.
קיימות גם צורות מקור אישי (Personal infinitive) אשר משמשות בצירוף הפועל kell כדי לתאר פעולה שהנושא חייב לבצע.
קיימות צורות בינוני פועל ופעול (Participle), אך הן משמשות כתארים או שמות עצם בלבד.
קיימת גם צורת בינוני עתידי שהשימוש בה מוגבל.
צורת בינוני נוספת נבנית על ידי הוספת סיומת va, ve.
היא יכולה לשמש כמו בינוני פעול במשמעות סבילה.
צורת הפוטנציאלי (Potential) נבנית על ידי הוספת hat, het לגזע הפועל.
צורה זו מקבילה לפועל may באנגלית.
צורה של חזרתיות נבנית על ידי הוספת gat, get לגזע הפועל.
צורות הפועל olvas (לקרוא)צורהנטייהמשמעותמקורolvasniלקרואבינוני פעולolvasottנקרא, שקראו אותובינוני פועלolvasóקוראבינוני עתידיolvasandó ייקראבינוני סבילolvasvaנקראפוטנציאליolvashatניתן לקרוא, ייתכן שיקראחזרתיותolvasgatמעלעל, מדפדף
רפובליקת הונדורס (בספרדית: República de Honduras, , רֶפּוּבְּלִיקָה דֶה אוֹנְדוּרָס) ובקיצור הוֹנְדוּרָס (בספרדית: Honduras - אוֹנְדוּרָס) היא מדינה באמריקה המרכזית הגובלת במערב בגואטמלה ואל סלוודור, בדרום בניקרגואה והאוקיינוס השקט, ובצפון במפרץ הונדורס והים הקריבי.
לפני הכיבוש הספרדי היה השטח הנוכחי של הונדורס מיושב על ידי ילידים שאופיינו בשני סוגים תרבותיים שונים, שנוצרו כתוצר מההגירות שאכלסו את יבשת אמריקה בתקופה הטרום קולומביאנית.
המאיה ותרבויות האצטקים נשלטו על ידי מה שמכונה "אופן הייצור האסייתי", שהמאפיין הבולט ביותר שלו היה קיומה של כלכלה בישיבה, המבוססת על ייצור חקלאי, כאשר יחסי ייצור קולקטיביים ריכזו בכוח אחד שהופעל על ידי כוח יחיד.
קבוצה של פקידים אזרחיים, דתיים וצבאיים.
לכן הם לא היו חברות שוויוניות.
החלוקה המעמדית הוקמה בין אלה שהפעילו כוח לרוב העם.
בשנת 1502 הגיע לחופי הונדורס כריסטופר קולומבוס, במסעו הרביעי והאחרון לאמריקה.
לאחר מכן הפכה הונדורס לחלק מן האימפריה הספרדית ושויכה לממלכת גואטמלה.
עד אז חיו בהונדורס שבטים אינדיאנים, צאצאי שבטי המאיה.
בשנת 1821 הכריזה הונדורס על עצמאות ביחד עם שאר מדינות מרכז אמריקה.
ב-1822 היא הפכה לחלק מהאימפריה המקסיקנית הראשונה של אגוסטין דה איטורבידה, ושנה מאוחר יותר התרחשה מהפכה והשלטון המקסיקני נפל.
מדינות מרכז אמריקה הפכו לפרובינציות המאוחדות של מרכז אמריקה.
ב-1838 התפרק האיחוד והונדורס הפכה למדינה עצמאית.
בשנת 1888 נסללו פסי רכבת שעברו דרך כל הקריביים, פסי הרכבת תוכננו להיסלל עד לבירה, טגוסיגלפה, אך עקב מחסור בתקציב הגיעו פסי הרכבת רק עד סן פדרו סולה והיא הפכה למרכז המסחר של הונדורס, ולעיר השנייה בגודלה.
בסוף המאה ה-19 שלטו בהונדורס שליטים טוטליטריים, בעזרת אמצעים צבאיים.
בתחילת המאה ה-20 היו רוב האזרחים במדינה איכרים עניים שגידלו בננות.
בשנים אלו החלו תאגידי פירות אמריקאיים, ביניהם "חברת הפירות המאוחדת", לגלות את הפוטנציאל הכלכלי במדינות הללו ולקחת חלק בייבוא מוצרים מהונדורס.
ב-1907 פלשה ניקרגואה למדינה וכפתה עליה ממשלת בובות, אך יצאה משם בעקבות התערבותם של כוחות אמריקאים שפעלו למען האינטרסים המשותפים של ארצות הברית ושל תאגידי הפירות.
בשנת 1910 הבינו ראשי תאגידי הפירות שמיגל דווילה, נשיא הונדורס, לא מתכוון לשתף פעולה עם האינטרסים שלהם, ומימנו כוח צבאי שביצע הפיכה בשלטון, ביולי 1910. המהפכה החליפה את דווילה במנואל בונילה, אשר שיתף פעולה נמרצות עם דרישת התאגידים, וסיפק להם ביד רחבה הקלות מס, אדמות ותחבורה.
במשך שני העשורים הבאים, התערבו כוחות אמריקאים בבחירות בהונדורס, והפעילו לחץ כדי לכפוף את הונדורס לאינטרסים הכלכליים-פוליטיים של ארצות הברית ושל תאגידי הפירות.
התערבותה של חברת הפירות בהונדורס בפרט ושל תאגידים דומים במדינות האזור היא המקור לכינוי רפובליקת בננות.
בשנת 1929 המפלגה הקומוניסטית של הונדורס יזמה התאגדות של פועלי הבננה.
בתחילת שנות ה-30 החל מרד אשר כלל עימותים אלימים בין פועלי הבננה לבין הצבא.
המרד הופסק בשנת 1931 עם לכידתו וחיסולו של מנהיג המרד, גרגוריו פררה.
בשנת 1949 ויתר הדיקטטור טיבורסיו אנדינו על המשך שלטונו, והעביר אותו מרצון לחואן מנואל גלבז, שיזם מספר רפורמות סוציאליסטיות, כמו הגבלת יום העבודה ל-8 שעות, ומגבלות נוספות על עבודתם של ילדים ונשים.
בשנת 1954 החל מרד גדול של פועלי תעשיית הפירות המקומית, שדרשו את שיפור תנאי העסקתם ומשכורתם.
המרד הגיע לשיאו הראשון בשביתה של 25,000 איש, ששיתקו 15% מכוח העבודה של הונדורס.
בתוך שבועיים התפשטה השביתה לפועלים נוספים, ולתעשיות נוספות, כאשר הצטרפו לשביתה כורים, עובדי טקסטיל ומבשלות ועובדים של תאגידים שונים.
תוך זמן קצר הופר כלל ותיק של הונדורס, לפיו תאגידים אמריקאים לא נושאים ונותנים עם איגודי עובדים, והתאגידים הסכימו לשפר את תנאי העסקתם ואת משכורתם.
למרות זאת, עובדי חברת הפירות המאוחדת, אשר קיבלו תנאים נחותים מעובדי התעשיות האחרות, הקשיחו את עמדתם, והשביתה נמשכה, הפעם של 100,000 פועלים.
לאחר כחודשיים מתחילת השביתה, הגיעו לבסוף הצדדים להבנות, והפועלים חזרו לעבוד, אף על פי שחלק מדרישותיהם לא נענו (למשל, הם דרשו תוספת שכר של 72%, וקיבלו 21% תוספת).
בשנת 1969 התרחשה מלחמת הכדורגל, בין הונדורס לאל סלוודור.
באותו הזמן היה מתח מדיני בין שתי המדינות, בייחוד אחרי שנשיא הונדורס האשים את אל סלוודור בכלכלה הרעועה של הונדורס, בגלל הגירה לא חוקית של תושבי אל סלוודור להונדורס.
שיא העימות בין המדינות פרץ במוקדמות מונדיאל מקסיקו 1970, נבחרת אל סלוודור ניצחה במשחק שנערך באל סלוודור, וחודש לאחר מכן פלשה אל סלוודור להונדורס, במלחמה שנמשכה 100 שעות.
בשנות ה-80 החזיקה ארצות הברית נוכחות צבאית בהונדורס, על מנת לתמוך באל סלוודור במאבקה נגד שלטון הסנדיניסטה השמאלני בניקרגואה.
בכירים בצבא הונדורס אומנו בבית הספר הצבאי אמריקאי בפנמה ולאחר 1984 בג'ורג'יה.
בשנת 1982 ביקר רייגן בהונדורס, ונפגש עם נשיא גואטמלה ריוס מונט, שעלה לשלטון בהפיכה והביע את תמיכתו בו, על אף שהיה אחראי לטבח עשרות אלפי כפריים.
בהונדורס התאגדו חברי המשמר הלאומי לשעבר של רודן ניקרגואה המודח סומוסה, ותכננו את עלייתם לשלטון.
הם קראו לעצמם "מהפכני הנגד" - קונטראס.
הקונגרס האמריקאי אסר על מימון הקונטראס.
על מנת להשיג מימון בכל זאת, נרקמה פרשת איראן-קונטראס שנחשפה ב-1987.
המשטר בהונדורס הוא רפובליקה נשיאותית.
ראש המדינה, שעומד גם בראש הרשות המבצעת, הוא הנשיא, שנבחר בבחירות ישירות לתקופת כהונה בת ארבע שנים.
על-פי החוקה הנוכחית, הנשיא מוגבל לתקופת כהונה יחידה.
את הרשות המחוקקת מהווה הקונגרס הלאומי של הונדורס, פרלמנט בן בית אחד שמונה 128 חברים, הנבחרים לתקופת כהונה של ארבע שנים.
משנת 2021 עד 2025 כיהנה סיומרה קסטרו כנשיאה.
בבחירות שנערכו בסוף נובמבר 2021 ניצחה מועמדת מפלגת השמאל סיומרה קסטרו והמפלגה זכתה למספר המושבים הגדול ביותר בקונגרס.
קסטרו התמודדה פעמיים לנשיאות מאז שבעלה הודח בהפיכה של 2009 בהונדורס.
בבחירות שנערכו ב-30 בנובמבר 2025 ניצח מועמד הימין עצפורה בבחירות וזכה לרוב בפרלמנט.
הונדורס מחולקת ל-18 מחוזות (départements) ו-298 מחוזות משנה.
המחוזות הם: אטלנטידה, צ'ולוטקה, קולון, קומאייגואה, קופאן, קורטס, אל פאראיסו, פרנסיסקו מורזן, גרסיאס א דיוס, ינטיבקה, איסלאס דה לה באהיה, לה פאס, למפירה, אוקוטיפקווי, אולנצ'ו, סנטה ברברה, ואלה, ויורו.
המחוז הגדול ביותר בגודל השטח הוא מחוז אולנצ'ו.
והגדול ביותר בגודל האוכלוסייה הוא המחוז פרנסיסקו מורזן שבירת הונדורס טגוסיגלפה נמצאת בו.
המחוז הקטן ביותר בשטח ובאוכלוסייה הוא איסלאס דה לה באהיה.
במדינה פועלות כנופיות רבות העוסקות, בין היתר, בסחר והברחת סמים.
הגדולה בהן היא מארה סלבטרוצ'ה.
רמת הפשיעה בהונדורס היא מהגבוהות בעולם - שיעור הרצח השנתי הוא מעל 90 על כל 100,000 תושבים, יותר מאשר בכל מדינה אחרת בעולם שלא נמצאת במצב מלחמה.
העיר סן פדרו סולה נחשבת לעיר המסוכנת ביותר בעולם, עם שיעורי הרצח הגבוהים ביותר המגיעים כמעט ל-200 לכל 100,000 תושבים.
הכוחות המזוינים של הונדורס כוללים 53,000 חיילים וקצינים.
כ-60% אחוז מהאוכלוסייה חיה מתחת לקו העוני.
במהלך שנות ה-60 חלה הגירה גדולה של אזרחים מאל סלוודור להונדורס אשר הובילה לפגיעה בכלכלת הונדורס.
ממשלת הונדורס החליטה להלאים את השדות החקלאיים שברשותה ולחלקם מחדש לחקלאיים ולכן ביקשה טרם לכן לגרש את החקלאים הסלוודוראיים.
בין היתר בעקבות כך החליטה אל-סלוודור לאחר ניצחונה על הונדורס במונדיאל לתקוף את האחרונה.
וכך החלה בשנת 1969 "מלחמת הכדורגל" שנמשכה 100 שעות.
כלכלת הונדורס היא בין החלשות במרכז אמריקה: 28% מאזרחיה הם מובטלים.
זוהי גם אחת מהמדינות בעלות החוב הגבוה ביותר.
עקב כך קיבלה הונדורס ב-2005 מהבנק העולמי הקלה בתשלום החוב.
שירותי החשמל והטלפון הם מונופולים המסובסדים בידי הממשל.
הנפט ומוצרים אחרים במדינה הם בעלי מחיר נקוב.
הונדורס חתומה על הסכם של סחר חופשי יחד עם עוד מדינות: ניקרגואה, אל סלוודור, קוסטה ריקה, גואטמלה וארצות הברית.
המטבע של הונדורס הוא למפירה והוא מונפק על ידי הבנק המרכזי של הונדורס.
בהונדורס מגדלים חסילונים ודגים ומייצרים חשמל מאנרגיה הידרואלקטרית.
הונדורס גובלת בניקרגואה מדרום, באל סלוודור מדרום-מערב ובגואטמאלה ממערב.
היא שוכנת לחוף הים הקריבי מצפון, ויש לה קטע חוף קצר באוקיינוס השקט מדרום-מערב.
בליז נמצאת כ-75 ק"מ מעבר למפרץ הונדורס בנקודות הקרובות ביותר בין שתי המדינות.
באזור לה-מוסקיטה נמצא נהר פלאטַנו.
אזור זה הוכרז כשמורת טבע ביוספרית על ידי "אונסק"ו" ב-1980.
האקלים הוא טרופי או טרופי מתון.
אזורי המרכז והדרום הם חמים יותר ולחים פחות מאזורי הצפון.
את הונדורס פקדו הוריקנים רבים, ביניהם הוריקן פיפי ב-1974 והוריקן מיץ' ב-1998, שהחריב כליל את כלכלת הונדורס.
בהונדורס אזורי ג'ונגלים רבים ובהם בעלי חיים רבים כמו נחשים, איגואנות, טפיריים, פומות, קופים ומגוון רחב של חרקים ועופות.
אוכלוסיית הונדורס מונה כ-9.1 מיליון איש נכון ל-2018, כאשר 36.8% הם מתחת לגיל 15.
על פי נתוני 2017, מרבית האוכלוסייה (90%) היא מסטיסו - תערובת של אירופים וילידים אינדיאנים, 7% אינדיאנים, 2% שחורים ו-1% לבנים.
בצפון ישנן קבוצות רבות של אוכלוסייה אפרו-לטינית.
בניגוד לשאר האוכלוסיות האפריקאיות או האפרו-לטיניות במרכז אמריקה, האוכלוסייה הזאת בהונדורס מקורה במהגרים אפריקאים ולא בעבדים.
קיימת אוכלוסייה אסייתית שמקורה בעיקר בסין וביפן.
כמו כן יש מהגרים פלסטינים ולבנונים, רובם הגדול נוצרים, אשר הגיעו להונדורס בעת השלטון העות'מאני, בדרכונים טורקיים (ולכן הם נקראים בפי האוכלוסייה Turcos).
רבים מהשבטים האינדיאניים עדיין מתקיימים, בהם: צ'ורטי, פֵץ', פאיה, טולוּפן, חיקַקֵה, לנקה, סומו, טוואקה ומיסקיטו.
רבים מהשבטים דוברי שפות שבטיות.
ברוב המקרים אוכלוסיית האינדיאנים ענייה מאוד בשל הזנחה מצד הממשלה ובשל אזור מגוריהם המרוחק.
לאורך החופים הצפוניים חיים דוברי אנגלית אשר הצליחו להתקיים בנפרד משאר האוכלוסייה, חלקם מקורם בפיראטים שפלשו אל האי.
האוכלוסייה ברובה היא נוצרית אדוקה, כמו בשאר מדינות מרכז אמריקה.
הדת הדומיננטית בהונדורס היא הנצרות כאשר ישנם שני זרמים בולטים: פרוטסטנטים אשר מהווים 39% מהאוכלוסייה וקתולים אשר מהווים 37% מהאוכלוסייה.
21% חסרי דת / אתאיסטים / אגנוסטיקנים ו-2% בני דתות אחרות.
בהונדורס חיה אוכלוסייה יהודית קטנה.
ישנם שני בתי כנסת במדינה - אחד בטגוסיגלפה ואחד בסן פדרו סולה.
תושבי המדינה קרויים קטרצ'וס (catrachos), מקור השם הוא פלורנסיו קטרוץ' , גנרל שב-1857 הגן על שטחי המדינה מפני פלישת צבאו של ויליאם ווקר.
אחד מהסופרים הידועים ביותר המתגורר כיום בהונדורס הוא רמון אמיה אמדור.
אוסקר אמיה רודריגז הוא חשמן אשר היה מועמד לתפקיד האפיפיור ב-2005. סלוודור מונוקאדה הבריטי-הונדורי הוא פרמקולוג של תרופות קרדיולוגיות, והוא תרם לפיתוח הוויאגרה, הוא נשוי למארי אזמרלדה, נסיכת בלגיה .
הונדורס היא חלק מארגון המדינות האיברו-אמריקניות, בו משתפות מדינות איברו-אמריקאיות פעולה בנושאי חינוך, מדע ותרבות.
הספורט הפופולרי ביותר במדינה הוא הכדורגל.
הונדה S2000 היא מכונית רודסטר מבית הונדה.
S2000 הוצגה לראשונה כמכונית קונספט בתצוגת מכוניות בטוקיו בשנת 1995. ייצורה הסדרתי החל באפריל 1999 לרגל חגיגות החמישים של הונדה, ומאז עברה המכונית מספר מתיחות פנים מינוריות.
ה-S2000 נקראה כך עקב נפח מנוע של 2,000 סמ"ק, כהמשך למסורת רבת שנים של הונדה ושהתחילה מהונדה S500 רודסטר בעלת נפח מנוע של 500 סמ"ק ובהתאם הונדה S600 והונדה S800. ל-S2000 היו מספר דגמים ובהם שינויים קוסמטיים ומכניים.
לדגם הקונספט התווספה מסגרת X-bone כדי לחזק את קשיחות הגוף, יחד עם חלוקת משקל של 50:50 לשיפור האחיזה.
הדגם הראשון של S2000 נקרא AP1 והוא היה בעל מנוע אטמוספירי קדמי עם 4 צילינדרים ובנפח 2000 סמ"ק, הנעה אחורית, גל זיזים כפול ומערכת VTEC.
המנוע שודך לתיבת הילוכים בעלת 6 הילוכים ודפרנציאל מוגבל החלקה.
המנוע הפיק כ-120 כ"ס לליטר שהיווה נתון מרשים בעת ההיא.
המנוע ישב אחרי המתלה הקדמי, מה שתרם לחלוקת משקל של 50:50 ורדיוס סיבוב קטן יותר.
המרכב היה בעל מתלה עצה כפולה (Double wishbone), הגה כוח מתוגבר חשמלית ושתי משענות התהפכות.
כמו כן הגג היה עשוי מבד סינתטי (ויניל) קשיח, אולם היה ניתן לקנות גם גג מתפרק עשוי אלומיניום.
ב-2001 נוסף מגן רוח בין שני המושבים.
ב-2002 חלון הפלסטיק האחורי הוחלף בחלון זכוכית עם מפשיר אדים.
באותה שונה נעשו שינויים קוסמטיים כמו מסגרות כרום בפנסים האחוריים וידית הילוכים מעור.
AP1 יוצר עד שנת 2003 במפעל טאקאנזבה ביפן.
ביפן הוצא גם דגם ייחודי בשם TYPE V שהציע מספר שינויים, בניהם הגה בעל התנגדות משתנה כיחס ישיר למהירות, סיבוב ההגה קוצר מ-2.4 סיבובים מקצה לקצה ל-1.4, כמו כן נוספו שיפורים לבולמי זעזועים ומתלים.
נוסף גם סמל VGS מאחור.
גרסת המשך לגרסה ראשונה עברה שינויים משמעותיים, היצור עבר אל מפעל בעיר סוזוקה.
קוטר הג'אנט הוגדל ל-17 אינץ' ומערכת הבולמים שונתה כדי למנוע תופעות של היגוי יתר, מתחי הקפיצים הותאמו כדי לאפשר כניסות מדויקות יותר לסיבובים.
השלדה שונתה במעט כדי להשיג מקדם קשיחות יותר גבוה, טבעות סינכרון בתוך הגיר הוחלפו מתרכובת פליז לטבעות עשויות חומר מרוכב (פולימרי).
כמו כן בוצעו שינויים קוסמטיים לפגושים והורכבו פנסי לד יחד עם סופיות אגזוז אובליות.
המנוע נשאר כמו בגרסת המקור F20C, לשוק האמריקאי נפח המנוע הוגדל ל-2.2 ליטר F22C1.
השינוי נעשה על ידי הקטנת הטלטלים ועל ידי כך הגדלת אורך המהלך, הסל"ד ירד מ-8800 ו-9000 ל-8000 ו-8200 בהתאמה, הייתה עלייה של 6% במומנט סופי ל-220 Nm, ההספק נשאר זהה 237 כ"ס.
כמו כן בגרסה האמריקאית ההילוך החמישי קוצר והשישי הוארך.
ב-2006 F21C1 הוצג גם לשוק היפני וההספק היה מעט גבוה יותר 239 כ"ס ומומנט של 221 Nm.
בדגם זה נוספה בקרת יציבות ומצערת אלקטרונית.
הונדה מוטור (ביפנית: ) היא יצרנית יפנית של מכוניות, משאיות, אופנועים, טרקטורונים, גנרטורים חשמליים ורובוטים.
החברה מייצרת ציוד ימי, ציוד גינון ורכיבים בתחום התעופה.
בשנת 2007 דורגה הונדה במקום ה-73 בין החברות המסחריות הגדולות בעולם עם שווי שוק של 68.3 מיליארד דולר.
בדירוג פורצ'ן גלובל 500 של המגזין פורצ'ן לשנת 2024, מוקמה הונדה במקום ה-57.
הונדה היא יצרנית המנועים הגדולה בעולם, כאשר מדי שנה מייצרת החברה 14 מיליון מנועי בעירה פנימית.
עם זאת, בקרב הציבור הרחב החברה מוכרת בעיקר בשל המכוניות והאופנועים שלה.
הונדה סופר קאב מתוצרת החברה, הוא כלי הרכב המנועי הנמכר בהיסטוריה עם למעלה ממאה מיליון יחידות שנמכרו החל משנת 1958.
מרכז החברה ממוקם בטוקיו ומשרדים ראשיים נוספים ממוקמים בשוקי היעד הגדולים, בעיקר בארצות הברית.
מפעלי החברה ממוקמים במדינות רבות בעולם.
יבואנית הונדה בישראל היא מאיר חברה למכוניות ומשאיות שבבעלות ישראל קז (בנו של מאיר קז מייסד החברה) וגיסו יעקב שחר.
אקורה (Acura) היא חברת הבת ומותג רכבי היוקרה של הונדה (כהשוואה, לקסוס ואינפיניטי הן מותגי רכבי היוקרה של טויוטה וניסאן בהתאמה).
החברה התחילה להשתמש במותג "אקורה" ב-1986 כדי לבדל בשוק האמריקני את רכבי היוקרה של הונדה מן הדגמים הזולים.
ב-24 בספטמבר 1948 הקים סויצ'ירו הונדה את הונדה מוטור, בנצלו את הצורך בתחבורה זולה ובסיסית בזמנים הקשים כלכלית של יפן לאחר מלחמת העולם השנייה.
הוא החליט לייצר אופניים עם מנוע עזר.
לפני כן, היה הונדה בעל עסק ליצור בוכנות שנהרס במלחמה.
סדנת הייצור הראשונה פעלה אמנם במבנה עץ פשוט אך תוך עשור התקדמה החברה להיות יצרנית שמוכרת את תוצרתה בכל העולם.
ב-1958 הוקמה חברת הבת האמריקנית "אמריקן הונדה".
עד ל-1960 יצרה החברה אופנועים בלבד, אך החל משנה זו היא התחילה לייצר גם מכוניות קטנות בעיקר לשוק היפני.
במהלך שנות ה-60 התקדמה החברה במורכבות האופנועים שייצרה ובהדרגה הם הפכו ברי השוואה ולעיתים אף עלו על האופנועים האירופאים שהובילו באותה תקופה.
תהליך זה בא במקביל להשתתפות המסיבית במרוצי אופנועים ובמיוחד במרוצי גרנד פרי, שם הונדה השיגה עליונות בקטגוריות רבות.
ב-1969 השיקה הונדה אופנוע שהפך אותה ליצרנית מובילה.
היה זה ה-CB750 – אופנוע כביש בעל מנוע ארבעה צילינדרים לרוחב שעלה בכוח מנועו בצורה משמעותית על האופנועים המתחרים.
מהעת הזו הפכה הונדה ליצרנית האופנועים הגדולה בעולם ומאז נשארה כזו.
הונדה ניסתה למכור מכוניות בארצות הברית אך ללא הצלחה מרובה עד לתקופת משבר האנרגיה העולמי של תחילת שנות ה-70, אז היא החלה להצליח עם הסיוויק.
מכוניות אלו שהיו גדולות מקודמותיהן אך עדיין קטנות משמעותית מהדגמים האמריקאיים המקובלים, היו בעלות יתרון גדול בצריכת הדלק.
ב-1976 הציגה הונדה את האקורד שהפכה לרב מכר עקב התאמתה לגודל הרכב האמריקאי הפופולרי, בעוד היא שומרת על החסכנות והאמינות שהחלה להיקשר במוצרי החברה.
ב-1982 הייתה הונדה יצרנית הרכב היפנית הראשונה שהקימה מפעל בארצות הברית באוהיו.
בהמשך הוקמו מפעלים נוספים שעזרו להונדה לייצר דגמי מכוניות ואופנועים המותאמים בצורה הטובה ביותר לטעם האמריקאי ואף לא היו מוגבלים בשום צורה על ידי מגבלות ותקנות שנועדו לעזור ליצרני הרכב האמריקאיים.
דוגמה לכך הייתה המיסוי הנוסף שהוטל בשנות ה-80 על אופנועים מיובאים בנפח של מעל 700 סמ"ק במטרה לעזור ליצרן האופנועים המקומי הרלי דייווידסון.
ב-1989 יצאה הונדה בחידוש במנועי המכוניות שלה שכונה VTEC ועיקרו היה מערכת תזמון שסתומים משתנה.
בעזרת התזמון המשתנה ניתן להשיג כוח מנוע גבוה יותר בסל"ד נמוך מבלי לפגוע בכוח בסל"ד גבוה המאפיין מנועי מרובי שסתומים.
בשנת 2001 הציגה הונדה את דגם ההונדה ג'אז אשר נקרא ביפן "הונדה פיט".
בתחום האופנועים הציגה הונדה בסוף שנות ה-70 את הגולדווינג – אופנוע גדול ממדים שמתאים במיוחד לשוק האמריקאי.
הוא מיוצר מאז ללא הפסקה בעיקר בארצות הברית כשהוא הולך ומשמין וכיום מגיע נפח מנועו ל-1,800 סמ"ק.
ב-1992 הובילה הונדה את אופנועי הספורט הגדולים כשהיא הציגה את ה-CBR900RR שהיה אופנוע ספורט עם מנוע גדול, לא חזק במיוחד כשייחודו במשקל הקל של אופנוע ספורט קטן.
מגמה זו המשיכה מאז אצל כל יצרניות האופנועים אך להונדה זכות ראשונים.
ב-23 בדצמבר 2024, הונדה הודיעה רשמית על מיזוג עם יצרנית הרכב ניסאן עד שנת 2026, כדי להפוך לחברת הרכב השלישית בגודלה בעולם.
גם מיצובישי מוטורס, שנמצאת בשותפות עם ניסאן מאז 2016, הסכימה להצטרף לשיחות האינטגרציה.
בפברואר 2025, הודיעו שתי יצרניות הרכב היפניות על ביטול תוכניות המיזוג.
הונדה Z – סופרמיני בגרסת 2 דלתות הצ'בק, יוצרה בין השנים 1970–1974, ובין השנים 1998–2002 בגרסת 3 דלתות הצ'בק (גרסת מיני SUV)
הונדה N360 – סופרמיני, בגרסאות 3 דלתות הצ'בק ו-3 דלתות סטיישן, יוצרה בין השנים 1967–1972
הונדה ג'אז – סופר מיני, נקראת ביפן ובמספר שווקים נוספים "פיט".
לדגם יש גם גרסה היברידית עם מנוע עזר חשמלי.
הונדה סיוויק – מכונית משפחתית שמיוצרת בשתי גרסאות – גרסה קטנה וספורטיבית לשוק האירופאי, וגרסה גדולה ומהודרת יותר לשוק האמריקאי.
הונדה קונצ'רטו – מכונית משפחתית, יוצרה בין השנים 1988–1994
הונדה אקורד – רכב מנהלים.
בדומה לסיוויק, גם הוא מיוצר בשתי גרסאות – אירופאית ואמריקאית.
לגרסה האמריקאית יש גם גרסה היברידית עם מנוע עזר חשמלי.
הונדה קלריטי – הדגם הוצג ב-2008, והוא הרכב הראשון בעולם בייצור סדרתי המונע במימן.
ב-2012 הוצג דור שני, ובנוסף לגרסה המונעת במימן הוצגה גרסה חשמלית לחלוטין.
הונדה CR-V – דגם כביש-שטח גדול שהוצג לראשונה בסוף שנות ה-90 של המאה ה-20.
הונדה רפגה – מכונית משפחתית גדולה, יוצרה בין השנים 1993–1997.
הונדה טורנאו – מכונית משפחתית גדולה, יוצרה בין השנים 1997–2001.
הונדה HR-V – דגם כביש-שטח שהוצג לראשונה בסוף שנת 1999 בעיצוב קובייתי.
הדגם לא הצליח ונעלם מהמפה.
בשנת 2012 הונדה החזירה את השם לחיים, ועיצובו מעוגל יותר מהדור הראשון.
הונדה זסט – סופרמיני, יוצרה בין השנים 2006–2012.
הונדה N-One – סופרמיני, מיוצרת משנת 2012.
הונדה קריידר – מכונית משפחתית, מיוצרת משנת 2013 בסין.
הונדה לגרייט – מיניוואן, יוצר בין השנים 1999–2005 בקנדה.
הונדה ג'ייד – מיניוואן, מיוצר ביפן וסין משנת 2013.
הונדה N-Van – מיניוואן המיוצר משנת 2018.
הונדה היא אחת החברות המובילות בעולם בפיתוח רובוטים דמויי-אדם.
הרובוט מתוצרתה, המכונה "אסימו" – ראשי תיבות באנגלית של Advanced Step in Innovative MObility, וגם קריצה לשמו של הסופר אייזק אסימוב, שרובוטים היו גיבורים של רבים מספריו, מסוגל ללכת על שתי רגליים, לעלות ולרדת מדרגות, ולבצע פעולות רבות הדומות לפעולות אנושיות.
פיתוח הרובוט החל ב-1986, עם פיתוח רגליים מכניות שיכלו ללכת, אם כי מאוד לאט.
דגם זה כונה E0. בין 1987 ל-1991 פותחו שלושה דגמים מתקדמים יותר, E1, E2 ו-E3, בעלי מהירות גדלה והולכת, עד הדגם האחרון מסדרה זו שהלך במהירות שלושה קילומטר לשעה, מהירות ההליכה של אדם.
בין 1991 ל-1993 פותחו שלושה דגמים נוספים, תוך מחקר של המכניקה של ההליכה של האדם ושל חיות.
האחרון שבהם, E6, כבר היה יכול ללכת על משטחים לא מאוזנים ועל מדרגות, ולעבור מעל מכשולים.
בין 1993 ל-1997 פותחו שלושת הרובוטים הראשונים שהיו בעלי גפיים עליונות, והם כונו P1, P2 ו-P3. דגם P1 עדיין היה מורכב משלדה חשופה, אך היה מסוגל להפעיל מתגים, והיה בעל יכולת ראשונית של תיאום בין היד לרגל.
P2 היה הרובוט הראשון שהוצג לציבור, והיה מכוסה במעטפת פלסטית ששיוותה לו מראה של מוצר מוגמר.
הוא היה הרובוט הראשון בסדרה שלא היה מחובר לכבלים, בזכות מערכת תקשורת אלחוטית שהותקנה בו.
הוא היה מסוגל גם לדחוף עגלות.
ב-1997 הוצג P3, הקטן בממדיו משני הרובוטים הקודמים (גובה 1.6 מטר), בעזרת שימוש בחומרים מתקדמים יותר ופיזור מערכת הבקרה.
בשנת 2000 הוצג הרובוט אסימו, שהיה המשך הפיתוח של P3. רובוט זה, עם שיפורים שהוכנסו בו מאז, מסוגל לזהות בני אדם, לזהות מחוות אנושיות ולפעול על פיהן, לזהות צלילים ולזהות פנים.
הוא מסוגל לזהות תנועה של בני אדם ולעקוב אחריהם.
הוא יכול לזהות יד המוגשת לו ללחיצה וללחוץ אותה לשלום.
הוא יכול לזהות מכשולים בסביבתו ולעקוף אותם.
בעזרת קישוריות רשת וקישוריות אינטרנט, הוא יכול להעביר מידע מהמצלמה המשמשת לו כעיניים, ומהמיקרופונים שלו, אל מקום אחר, וכן לספק מידע מן האינטרנט, כגון דיווחי חדשות, או תשובות לשאלות.
אף כי הוא עדיין לא נמכר לציבור הרחב, הונדה מקווה שגרסאות משוכללות יותר של אסימו יוכלו לבצע משימות כגון סיוע לקשישים, טיפול בחומרים מסוכנים ושריפות, ומשימות רבות אחרות.
הונדורס הבריטית היה שמה הקודם של מה שידועה היום כאומה העצמאית בליז, שהייתה הקולוניה הבריטית הראשונה על חופה המזרחי של מרכז אמריקה, דרום-מזרחית למקסיקו.
האזור יושב לראשונה בידי הספרדים במאה ה-17, אך לאחר מכן הפך לטריטוריה בריטית מ-1871 עד ל-1964, כשהפכה לקולוניה בממשל עצמאי.
בליז קיבלה עצמאות מלאה מהממלכה המאוחדת בשנת 1981. בליז הייתה הקולוניה הבריטית האחרונה על אדמת אמריקה.
הפלישה הספרדית וכיבוש השטח התרחשו בשנת 1452. אף על פי כן, האוכלוסייה המקומית, בני שבט המאיה מרדו והצליחו להניס את הספרדים מהאזור בשנת 1546. הספרדים הצליחו לכבוש את בליז מחדש בשנת 1567.
ההתיישבות הבריטית באזור התחילה בשנת 1638 על ידי חוטבי עצים בריטיים.
הקולוניה הייתה רבת ערך לאימפריה הבריטית בשל תרומתה לייצור צבע ובזכות עצי המהגוני שבה שהיו נחוצים לייצור ספינות של הצי המלכותי הבריטי.
מרד נוסף, בשנת 1642, הכריח את הספרדים לעזוב.
ההתיישבות הבריטית המאסיבית יותר באזור החלה בשנות ה-50 של המאה ה-17 ומאז ועד תחילת המאה ה-19 הם השתמשו בתעשייה המקומית בעבדים שהביאו מאפריקה.
הקולוניה הבריטית הותקפה לעיתים קרובות על ידי הספרדים במאות ה-17 וה-18 בעקבות טענות טריטוריאליות לשטחה של בליז.
בקרב מפורסם באפריל 1754 כוח בריטי צנוע של 250 איש הצליח להביס פלישה ספרדית של 1500 אנשים.
בשנת 1763 חוזה פריז שכלל בין היתר הכרה ספרדית בהתיישבות הבריטית בטריטוריה שהייתה במחלוקת.
הכרה זו אוששה גם בחוזה שלום פריז ב-1783. למרות זאת, מעשית, לא ויתרה ספרד על תביעתה לשליטה בשטח.
החוזים שנחתמו לא עשו הרבה כדי להחליש את הקרבות בין המתיישבים הספרדים לבריטים.
התקפה ספרדית ב-15 בספטמבר 1779 הובילה להריסתה של בליז סיטי ולקיחת שבויים רבים להוואנה, קובה.
ב-1797 פרצה מלחמה בין בריטניה לספרד והתקיפות הספרדיות על הקולוניה הבריטית התגברו.
עם הרבה עזרה מהצי המלכותי המתיישבים הביסו את האויב בצורה משכנעת מאוד בקרב סנט ג'ורג' ב-10 בספטמבר 1798.
כשחוטבי העצים התקדמו פנימה, עמוק יותר לתוך הקולוניה בחיפושים אחרי עצי מהגוני הם נתקלו בבני המאיה.
בסופו של דבר זה הוביל לקונפליקט בין בני השבטים לבין החיילים וחוטבי העצים הבריטיים כשהמקומיים ניסו לפנותם מהיערות שלהם.
זה הוביל להתנגשויות רבות במאות ה-18 וה-19. תקיפה אחת של בני המאיה ב-1866 הייתה מוצלחת במיוחד והסתיימה בכיבוש אחד ממחנות חוטבי העצים ובידוד של כח בריטי קטן.
הישג זה הכניס את המתיישבים לפאניקה.
התקפה כושלת של בני המאיה על מצודה בריטית באורנג' ווק סימנה את התקיפה המשמעותית האחרונה של המקומיים נגד המתיישבים.
התפרקות האימפריה הספרדית בעולם החדש (1811-1822) לא קטעה את התביעה הספרדית לשליטה בבליז.
השכנה החדשה ממערב, הרפובליקה העצמאית גואטמלה שקמה ב-1821 ראתה את עצמה יורשת של התביעה הספרדית באזור.
בשנת 1838 העבדות בוטלה באופן רשמי.
בשנת 1859 חתמו גואטמלה ובריטניה חוזה שהביע הכרה בריבונות הבריטית בבליז ונקבעו גבולות ברורים בין בליז לגואטמלה.
הטריטוריה הוכרזה רשמית כקולוניה בריטית בשנת 1862 וקיבלה את השם הונדורס הבריטית לראשונה באותה שנה.
בחוזה הסכימו שני הצדדים על סלילת דרך בין בליז סיטי לגואטמלה סיטי.
ב-1940 גואטמלה הפרה את החוזה בעקבות אי שיתוף פעולה בריטי בסלילת הדרך וחידשה את תביעתה באזור.
בהמשך איימה גואטמלה בפלישה צבאית בעקבות תביעתה אך בניגוד לספרדים היא לא מימשה את האיום מתוך פחד מפני תגובה של הצבא הבריטי לכל ניסיון פלישה.
התביעה הגואטמלית מאז ובשנים הבאות עיכבה את שחרורה של הונדורס הבריטית ומתן עצמאות לקולוניה.
ב-1973 שונה שמה חזרה לבליז אך רק התערבות של האומות המאוחדות ב-1980 אפשרה מתן פתרון אמיתי.
האו"ם דרש להפוך את בליז לעצמאית וכך היה כשהמדינה הכריזה על עצמאותה ב-21 בספטמבר 1981. היא הפכה לחברה עצמאית בחבר העמים הבריטי תחת המלכה של בליז, אליזבת השנייה, (מלכת חבר העמים הבריטי).
עד ל-1991 גואטמלה סרבה בתוקף להכיר בישות העצמאית בליז.
החל מאוקטובר 2006 יש שוב קונפליקט טריטוריאלי בין גואטמלה לבליז.
עד ל-1884 לא היה השלטון בהונדורס הבריטית מוסדר כראוי.
בימים המוקדמים הפעילו המתיישבים מערכת שלטון מקומית שהתבססה על מפגש פומבי, בדומה למפגש העירוני הנהוג בניו אינגלנד.
ב-1765 קיבלו התושבים על עצמם מערכת חוקים שנקראה "הקוד של בארנבי", וזו הייתה בשימוש עד ל-1840. בשנה זו קמה מועצה מבצעת.
בשנה זו קיבלה הונדורס הבריטית את שמה, אם כי עדיין המשיכו להתייחס אליה כ"בליז".
ב-1853 נזנח המפגש הפומבי לטובת אספה מחוקקת שחלקה נבחרה על ידי קבוצה מצומצמת של בעלי זכות בחירה.
בהמשך קם משרד ממשל בריטי שירש את סמכויות המועצה ב-1874 בניהולו של פקיד ממשל.
מ-1749 ועד 1884 נשלטה בליז כטרוטורית חסות של הקולוניה הבריטית בג'מייקה.
כשהוכרזה קולוניה של הכתר בפני עצמה בשנת 1871 מושל-משנה מונה תחת פיקודו של מושל ג'מייקה והחליף את פקיד הממשל והקים מועצה מחוקקת שהחליפה את האספה המחוקקת.
כשהפכה לקולוניה נפרדת בשנת 1884 קיבלה הונדורס הבריטית מושל משל עצמה.
ב-1935 הורחבה זכות הבחירה גם לתושבים בעלי הכנסה נמוכה יותר.
ב-1954 אומצה שיטת בחירה כוללת לכל המבוגרים ורוב המושבים במועצה הפכו להיות נבחרים.
מערכת ממשל מקומית הוקמה ב-1961 וב-1964 קיבלה הקולוניה את הזכות לקיים ממשל עצמי.
הכלכלה המקומית התבססה על היערות וכללה תעשיית עץ וצבע.
נפילה במחירי העץ בו השתמשו להפקת צבע בשנות ה-70 של המאה ה-18 גרמו להטיה משמעותית של העיסוק באזור בחטיבת עצי מהגוני.
תעשייה זו שלטה בכלכלה המקומית עד לאמצע המאה ה-20. חטיבת עצי המהגוני דרשה כח עבודה גדול יותר וזה הוביל לעלייה בייבוא של עבדים אפריקאים בעיקר מהקולוניות הקאריביות של בריטניה.
בעקבות תנאי עבודה קשים במיוחד היו 4 מרידות עבדים בקולוניה, הראשונה ב-1765 והאחרונה ב-1820. העבדות בוטלה סופית ב-1838. יצוא מהגוני המשיך להיות הענף השולט בגלל שהחקלאות המשיכה להיות לא משתלמת בעקבות מיסי יצוא לא הוגנים והגבלות מסחר.
פקידי ממשל של הקולוניה הציעו תמריצים בשנות ה-60 של המאה ה-19 שהובילו להגירה של אמריקאים מדרום ארצות הברית (בעיקר לואיזיאנה) במהלך ואחרי מלחמת האזרחים האמריקנית.
מתיישבי הקונפדרציה פיתחו באזור את תעשיית הסוכר והוכיחו שהיא יכולה להיות רווחית במקום בו אחרים נכשלו בעבר.
המחסור בכלכלה מגוונת השאיר את עתידה של הקולוניה בידי הטלטולים בשוק המהגוני.
השפל הגדול בשנות ה-30 של המאה ה-20 והוריקן הרסני במיוחד בשנת 1931 פגעו בכלכלה עוד בצורה קשה עוד יותר מבעבר והרעו את תנאי המחיה שלא היו טובים גם קודם.
תעשיית העץ הייתה בירידה החל מ-1914 מלבד עלייה חדה לזמן קצר בשנים 1939–1945 במהלך מלחמת העולם השנייה.
בשנות ה-50 החקלאות סוף סוף הפכה לחלק משמעותי מהכלכלה ובשנות ה-70 גם הדיג תפס מקום חשוב בכלכלת בליז.
רפורמה אגררית אחרי מלחמת העולם השנייה סייעה בהבראת הכלכלה המקומית.
מפקד אוכלוסין מ-1790 מצא ששלושת רבעי מהאוכלוסייה הם עבדים אפריקאים.
עבדים אלה היו לאבותיהם של הבליזים הקריאוליים.
אף על פי כן, אחרי שהמסחר בעבדים נפסק ב-1807 ויחד עם אחוז תמותה גבוה ואחוז ילודה נמוך אחוז האפריקאים האתניים בבליז ירד.
אחוז הלבנים באוכלוסייה היה באופן יציב לאורך השנים קרוב ל-10%.
מאז המסטיסים הפכו להיות הרוב באוכלוסייה והיום הם מהווים קרוב ל-50% מהאוכלוסייה של בליז המודרנית.
הצאצאים של בני המאיה עדיין חיים שם היום ומהווים בערך 11% מהאוכלוסייה.
כמות התושבים בקולוניה הייתה מאז ומעולם קטנה יחסית.
עד 1970 האוכלוסייה הוכפלה ועמדה על כמעט 120,000 איש.
בערוב ימי הונדורס הבריטית בשנת 1980 לפני קבלת העצמאות חיו בקולוניה 145,000 איש.
לשם ההשוואה, שטחה כמעט זהה לשטחה של מדינת ישראל ואכן ניתן לומר בוודאות שהצפיפות בה הייתה תמיד נמוכה מאוד.
הונדה סיוויק היא סדרת דגמי רכב מתוצרת הונדה, שמוגדרת מאז שנת 2000 כמכונית קומפקטית, עד אז הוגדרה כמכונית סאב-קומפקטית , כשהרכב הוצג לראשונה בשנת 1972 כרכב קופה בעל שתי דלתות, ומיד אחריו הושק גם האצ'בק שלוש דלתות.
נכון לשנת 2021, הסיוויק ממוקמת בין הונדה ג'אז להונדה אקורד במערך הדגמים העולמי של הונדה.
בתחילה דרכו הדגם צבר מוניטין של חסכוני בדלק, אמין וידידותי לסביבה, וריאציות מאוחרות יותר נודעו בביצועים ובספורטיביות, במיוחד דגמי ה-GTI וה-VTI.
נכון לשנת 2020, הסיוויק היא המכונית השישית הנמכרת ביותר בעולם בכל הזמנים, עם למעלה מ-18 מיליון יחידות שנמכרו מאז 1972.
הונדה סיוויק הוצגה לראשונה בשנת 1972. מצוידת במנוע 1,169 סמ"ק בעל 4 צילינדרים הייתה אמורה סיוויק להתחרות בדגמי מכוניות אמריקאיות על הציבור ממעמד הביניים.
הונדה הציעה הנעה קדמית עם בלמי דיסק קדמיים, מושבים מויניל ורדיו AM.
הדגם נמכר כמכונית קופה בעלת 3 או 5 דלתות.
בשנים 1972 ו-1974 זכתה סיוויק לתואר "דגם השנה" ביפן, בשנת
1973 "הדגם הנמכר השלישי באירופה", התואר הגבוה ביותר של רכב יפני באותה שנה.
משבר האנרגיה העולמי בשנת 1973 תרם להצלחתה של סיוויק החסכונית.
בשנת 1980 שונה עיצובה של הסיוויק.
המודל החדשה הייתה יותר גדולה, ועיצובה יותר גס.
בנוסף הוחלף המנוע למנוע בנפח 1.5 ליטר.
בשנת 1983 הושקה הגרסה הספורטיבית הראשונה של סיוויק ונקראה 'הונדה סיוויק S'.
המודל היה בעל מערכת מתלים מתקדמת באותם ימים וצמיגים ספורטיבים.
בשנת 1984 הושק המודל החדש יותר של הסיוויק (הדור השלישי).
האצ'בק בעל 4 דלתות הפך לרכב סטיישן בעל 4 דלתות ובנוסף יוצר רכב ספורט מבית הונדה הונדה CRX על פלטפומת הסיוויק.
בשנת 1988 הושק הדור הרביעי של הונדה סיוויק בעיצוב שונה לקודמיו והרבה יותר מתקדם.
גודל האוטו השתנה משמעותית ומכסה מנוע ירד מעט.
האוטו צויד במנוע 1.6 סמ"ק VTEC.
בפנים הרכב אובזר לראשונה ברדיו FM, ריפודים ברמה גבוהה יותר וחומרי גלם משובחים.
החל מהדור הרביעי הונדה סיוויק הפכה למכונית פופולרית בכל רחבי העולם.
הדור הרביעי של הסיוויק היה הראשון ששווק בישראל, לאחר שבשנת 1989 קיבלה חברת מאיר חברה למכוניות ומשאיות את הזיכיון לשיווק רכבי הונדה בישראל.
הדור החמישי הוצג בספטמבר 1991 עבור שנת הדגם 1992. הרכב קיבל צורה יותר עגולה ואווירודינמית.
היעילות של מונע דגם ה-HF הקודם הוחלפה ב-VX האצ'בק, שעם דירוג EPA של כ-50 מייל לגלון, היה הדגם החסכוני ביותר בדלק שנמכר בזמנו.
בהמשך למסורת הספורטיבית של הסיוויק SiR המקורית, מכרה הונדה כמה גרסאות מאובזרות באופן דומה של מכונית הדור החמישי, שעדיין כונתה סיוויק SiR, ביפן, אסיה ואירופה נבנתה הסיוויק דור חמישי רק כסדאן 4 דלתות.
בשנת 1994 החל ייצור הסיוויק במפעל בעיר סווינדון, שב.
בנוסף, באותה עת, פעל מיזם משותף בין חברת רובר הבריטית להונדה, בנסגרתו יוצר הדגם רובר 400, שמשנת 1995 הייתה מבוסס על הסיוויק מהדור החמישי.
מהמפעל בעיר סווינדון שווקו כלי רכב גם לשוק הישראלי.
הדור השישי של הסיוויק, הוצג לראשונה בספטמבר 1995, עבור שנת הדגם 1996. העיצוב שונה ליותר מודרני המתאים כרכב משפחתי וכרכב מנהלים עם מראה יוקרתי.
מספר אפשרויות למתלים ומנועים היו זמינות, יחד עם הדגם הראשון המופעל בגז טבעי שלהם, ה-GX.
בארצות הברית, שנת הדגם 1996 עד 2000 נמכרה תחת הגזרות CX, DX, EX, EXR, HX, LX, ועבור קנדה, SE ו-Si; כל דגמי הבסיס יוצרו עם מנועי 1.6 ליטר.
ה-EX-CX כולם הם SOHC (מנוע הונדה D).
ה-Civic Si קופה EM1 הראשונה הוצגה בשנת 1999 עד שנת 2000. אירופה שווקו דגמי DOHC 1.6 VTi האצ'בק וסדאן, ומנוע DOHC 1.8 היה זמין עבור גרסת החמש דלתות.
בקנדה, ה-Acura EL היה מבוסס על הסיוויק, והוחלף ב-CSX ב-2006.
באוקטובר 2000 הוצג, בתערוכת הרכב של ברלין, דגם הקופה החדש של ההונדה סיוויק.
המצויד בתא מטען גדול מבעבר, עם מנועי בנזין בנפח 1.6 ו-1.8 ליטר, עם תיבה אוטומטית וברמת אבזור גבוהה
בשנת 2001 הוצג הדור השביעי של הסיוויק.
הדגם החדש היה דומה מאוד לדגם הקודם אך מעט פחות עגול ומעט יותר גדול.
השינוי המשמעותי היה בפנים הרכב כאשר הותקנו בה תאי אחסון חכמים ורצפה שטוחה וכל זה על מנת להגביר את ניצול המרחב בפנים האוטו.
ארבע רמות האבזור העיקריות היו DX, LX, EX ו-HX.
סיוויק קופה לא נמכרה עוד ביפן החל מהדור הזה.
בצפון אמריקה, כל דגמי מרכב קופה וסדאן היו זמינים, למעט ה-Si (SiR בקנדה) שהוצע רק כהאצ'בק שלוש דלתות.
שאר העולם קיבל האצ'בק שלוש וחמש דלתות.
ה-Type R עוצב מחדש גם הפעם באמצעות מנוע i-VTEC חזק יותר ושימוש במרכב האצ'בק שלוש דלתות.
דור זה ראה את הונדה מציגה לראשונה את הסיוויק עם הנעה היברידית, המונעת על ידי מנוע 1.3 ליטר.
דגם זה שווק בישראל החל מיוני 2004.
דגם הונדה סיוויק האצ'בק, עם מרכב 3 דלתות, שווק בישראל החל מאי 2002, עם מנוע 1.6 ליטר ותיבת הילוכים אוטומטית וברמת אבזור גבוהה, שכוללת גג חשמלי וחישוקי סגסוגת.
חודש אחר כך הגיע גם דגם הספורט סיוויק טייפ R, עם מנוע 2 ליטר בהספק 200 כ"ס.
במאי 2003, חברת "מאיר" החלה לייבא את דגם הסיוויק סדאן ממפעלי הונדה בטורקיה, במקום מיפן.
דגם החמש דלתות של הסיוויק המשיך להגיע לישראל מבריטניה.
הדור השמיני של סיוויק הושק באוגוסט 2005, עבור שנת הדגם 2006. הוא חולק לשניים:
הסיוויק לשוק האמריקאי והסיוויק לשוק האירופאי.
הסיוויק לשוק האירופאי בעלת עיצוב יותר אגרסיבי.
מבחינת עיצוב חיצוני השינוי נועז במיוחד.
הרכב נראה כלפי חוץ הרבה יותר ספורטיבי ואגרסיבי עם כונס אוויר גדול בתחתית הפגוש, פנסי ערפל, פלסטיק שקוף בין שני הפנסים הקדמיים הנותן לאוטו מראה עתידני, תאורת איתות על מראות הצד, מכסה דלק מאלומיניום ועוד.
עיצוב הפנים דומה לחידושים של הדור השביעי בכך שהרצפה שטוחה, תאי אחסון חכמים, תא מטען גדול, מד מהירות דיגיטלי, מד סל"ד תלת־ממדיף, מערכת בקרת אקלים, דוושות אלומיניום ומתגים על ההגה.
באותה שנה (2006) המודל זכה בתואר "רכב השנה" בארצות הברית.
באירופה הסיוויק נמכר כרכב האצ'בק ולעומתה בישראל כרכב סדאן.
בישראל הרכב מוצע עם מנוע 1.4 ליטר, 1.8 ליטר ו-2.2 ליטר בגרסת טורבו דיזל, תיבת הילוכים בעלת 6 מהירויות.
במאי 2007, הושק בישראל דגם הסיוויק טייפ R, שמאיץ מ-0 ל-100 קמ"ש ב-6.6 שניות, ומגיעה למהירות סופית של 235 קמ"ש.
הדור התשיעי הושק בפברואר 2011.
בדור התשיעי של הסיוויק השתמשו באותו מנוע ה-1.8 R18 מהדגם הקודם, עם שיפור קטן שהעמיד אותו על 142 כ"ס (2 כ"ס יותר מהמנוע הקודם).
את השינוי המשמעותי מבחינת העיצוב החיצוני לעומת הדגם הקודם, רואים בעיקר בדגם ההאצ'בק, עם גריל גדול ומעוצב מחדש מלפנים, מתיחה של פנסי החזית, תאורת לד מאחור, ותאורת יום מלפנים (מ-2015), עיצוב מחודש למראות, ומתיחה והארכה של הרכב.
עיצוב הפנים חודש לגמרי עם שימוש בחומרים איכותיים יותר, תאי אחסון גדולים, דיפוני דלתות וריפודים עם תפרים (מ-2015), מחשב הi-mid המאפשר שינוי הגדרות רכב, כמו פתיחת דלתות עם השלט, כיוון שעון, מידע על חגורות במושב האחורי ועוד.
בנוסף במתיחת הפנים ב-2015, הרכב קיבל את מערכת ה-City Brake Active System או בקיצור - CTBA, שכאשר במצב של סכנה (עד 32 קמ"ש) הרכב יבלום עד כדי עצירה מוחלטת.
בדגם המפואר יותר הרכב הציע מצלמת רוורס מקורית, חיישני תאורה וגשם, וחישוקי סגסוגת גדולים יותר.
הדור התשיעי שווק בישראל החל ממרץ 2012.
בהתבסס על פלטפורמה עולמית קומפקטית חדשה לגמרי של הונדה, סימן הדור העשירי של סיוויק את האיחוד של מגוון דגמי הסיוויק בעולם.
הונדה כיוונה את טווח השיווק הסיוויק לשוק המרכזי בארצות הברית, והחזירה לתחייה את מערכת ה"מדינה המובילה" שלה, שדורשת לפתח דגם במיוחד עבור השוק הממוקד העיקרי שלה, אך למכור אותו גם באזורים אחרים.
כתוצאה מכך, הונדה הפסיקה לייצר גרסה קטנה וייעודית יותר לשוק האירופי.
במקום זאת, המפעל בבריטניה ייצר גרסת האצ'בק עם חמש דלתות של הסיוויק המשווק בעולם לשווקים בינלאומיים.
דגם הסדאן הוצג לראשונה בארצות הברית בספטמבר 2015, לשנת הדגם 2016.
באוקטובר 2016, הודיע הונדה על קריאה לתיקון (ריקול) לכ-350 אלף מכוניות מדגם סיוויק, לאחר שנמצאה בעיה בבלמים שיכולה לגרום לכך שהמכונית תידרדר כאשר היא חונה.
בפברואר 2017, הוכרז על דגם סיוויק טייפ R החדש, בעל הנעה קדמית ספורטיבית.
הדגם הוצג בהרצה במסלול המרוצים נירבורגרינג והוא הפך להיות מכונית ההנעה הקדמית הסדרתית המהירה ביותר בהדגמה סביב מסלול זה, עם זמן הקפה של 7 דקות ו-43.8 שניות.
הסיוויק טייפ R עשתה זאת תוך שהיא מקצצת קרוב ל-5.5 שניות לעומת מחזיקת השיא הקודם, פלקסווגן גולף ג'י.טי.אי קלאב-ספורט אס.
הדור האחד-עשר של הסיוויק סדאן נחשף כאב-טיפוס ב-17 בנובמבר 2020. התמונה הרשמית הראשונה שלו נחשפה ב-14 באפריל 2021. היא נחשפה במלואה ב-28 באפריל 2021, ושווקה החל מ-16 ביוני 2021 כשנת דגם 2022 בצפון אמריקה.
וריאציית ה-Liftback (משווקת בשם "Civic Hatchback") נחשפה ב-23 ביוני 2021 עבור צפון אמריקה ויפן.
גרסת קופה לא מוצעת עקב ירידה במכירות שלה.
באוקטובר 2021 שחררה הונדה פרטים ותמונות של הסיווק טייפ R החדשה.
הונדה סיוויק EX הייתה מכונית השנה הבינלאומית בשנת 2005. משנת 1972 עד 1974, סיוויק זכתה בתואר מכונית השנה ביפן.
בשנת 1973, סיוויק דורגה במקום השלישי בפרסי מכונית השנה באירופה, הדירוג הגבוה ביותר עבור רכב יפני באותה תקופה.
היא גם זכתה בתואר "מכונית השנה של 1974" של מגזין הרכב של ארצות הברית.
בשנת 1996, מגזין Automobile כיבד את הסיוויק כמכונית השנה שלה.
ה-Civic הייתה ברשימת עשרת הטובים השנתית של מגזין Car and Driver שש פעמים, בשנים 1985, 1988–91 ו-1996.
ה-Civic VXi סדאן ארבע דלתות זכתה בפרס מכונית השנה בדרום אפריקה לשנת 2007.
בשנת 2009 עיתון ציי רכב הבריטי "פליט ניוז", קבע כי הונדה סיוויק היא המכונית האמינה ביותר בציי הרכב הבריטיים.
ב-2020, חברת "קלי בלו בוק", הכתירה את הונדה סיוויק כ-Best Buy עבור מכונית קומפקטית, זו השנה השישית ברציפות.
הונדה אקורד הוא שמה המסחרי של סדרת מכוניות, המיוצרות על ידי חברת המכוניות היפנית הונדה משנת 1976 עד היום.